याज्ञवल्क्यस्मृतिः/प्रायश्चित्ताध्यायः/रहस्यप्रायश्चित्तम्
<table>		
<td><p>अनभिख्यातदोषस्तु रहस्यं व्रतं आचरेत् । । ३.३००  । ।</p>		
<td><p>		
	त्रिरात्रोपोषितो जप्त्वा ब्रह्महा त्वघमर्षणम्  ।अन्तर्जले विशुध्येत दत्त्वा गां च पयस्विनाम्  । । ३.३०१  । ।	</p>
<td><p>		
	लोमभ्यः स्वाहेत्यथ वा दिवसं मारुताशनः   ।जले स्थित्वाभिजुहुयाच्चत्वारिंशद्घृताहुतीः   । । ३.३०२  । ।	</p>
<td><p>		
	त्रिरात्रोपोषितो हुत्वा कूष्माण्डीभिर्घृतं शुचिः   ।ब्राह्मणस्वर्णहारी तु रुद्रजापी जले स्थितः   । । ३.३०३  । ।	</p>
<td><p>		
	सहस्रशीर्षाजापी तु मुच्यते गुरुतल्पगः   ।गौर्देया कर्मणोऽस्यान्ते पृथगेभिः पयस्विनी   । । ३.३०४  । ।	</p>
<td><p>		
	प्राणायामशतं कार्यं सर्वपापापनुत्तये   ।उपपातकजातानां अनादिष्टस्य चैव हि   । । ३.३०५  । ।	</p>
<td><p>		
	ओंकाराभिष्टुतं सोम सलिलं पावनं पिबेत् ।कृत्वा हि रेतोविण्मूत्र प्राशनं तु द्विजोत्तमः   । । ३.३०६  । ।	</p>
<td><p>		
	निशायां वा दिवा वापि यदज्ञानकृतं भवेत् ।त्रैकाल्यसंध्याकरणात्तत्सर्वं विप्रणश्यति   । । ३.३०७  । ।	</p>
<td><p>		
	शुक्रियारण्यकजपो गायत्र्याश्च विशेषतः   ।सर्वपापहरा ह्येते रुद्रैकादशिनी तथा   । । ३.३०८  । ।	</p>
<td><p>		
	यत्र यत्र च संकीर्णं आत्मानं मन्यते द्विजः   ।तत्र तत्र तिलैर्होमो गायत्र्या वाचनं तथा   । । ३.३०९  । ।	</p>
<td><p>		
	वेदाभ्यासरतं क्षान्तं पञ्चयज्ञक्रियापरम्  ।न स्पृशन्तीह पापानि महापातकजान्यपि   । । ३.३१०  । ।	</p>
<td><p>		
	वायुभक्षो दिवा तिष्ठन्रात्रिं नीत्वाप्सु सूर्यदृक्  ।जप्त्वा सहस्रं गायत्र्याः शुध्येद्ब्रह्मवधादृते   । । ३.३११  । ।	</p>
<td><p>		
	ब्रह्मचर्यं दया क्षान्तिर्दानं सत्यं अकल्कता   ।अहिंसा स्तेयमाधुर्ये दमश्चेति यमाः स्मृताः   । । ३.३१२  । ।	</p>
<td><p>		
	स्नानं मौनोपवासेज्या स्वाध्यायोपस्थनिग्रहाः   ।नियमा गुरुशुश्रूषा शौचाक्रोधाप्रमादता   । । ३.३१३  । ।	</p>
<td><p>		
	गोमूत्रं गोमयं क्षीरं दधि सर्पिः कुशोदकम्  ।जग्ध्वा परेऽह्न्युपवसेत्कृच्छ्रं सान्तपनं चरेत् । । ३.३१४  । ।	</p>
<td><p>		
	पृथक्सान्तपनद्रव्यैः षडहः सोपवासकः   ।सप्ताहेन तु कृच्छ्रोऽयं महासान्तपनः स्मृतः   । । ३.३१५  । ।	</p>
<td><p>		
	पर्णोदुम्बरराजीव बिल्वपत्रकुशोदकैः   ।प्रत्येकं प्रत्यहं पीतैः पर्णकृच्छ्र उदाहृतः   । । ३.३१६  । ।	</p>
<td><p>		
	तप्तक्षीरघृताम्बूनां एकैकं प्रत्यहं पिबेत् ।एकरात्रोपवासश्च तप्तकृच्छ्र उदाहृतः   । । ३.३१७  । ।	</p>
<td><p>		
	एकभक्तेन नक्तेन तथैवायाचितेन च   ।उपवासेन चैवायं पादकृच्छ्रः प्रकीर्तितः   । । ३.३१८  । ।	</p>
<td><p>		
	यथाकथंचित्त्रिगुणः प्राजापत्योऽयं उच्यते   ।अयं एवातिकृच्छ्रः स्यात्पाणिपूरान्नभोजनः   । । ३.३१९  । ।	</p>
<td><p>		
	कृच्छ्रातिकृच्छ्रः पयसा दिवसानेकविंशतिम्  ।द्वादशाहोपवासेन पराकः परिकीर्तितः   । । ३.३२०  । ।	</p>
<td><p>		
	पिण्याकाचामतक्राम्बु सक्तूनां प्रतिवासरम्  ।एकरात्रोपवासश्च कृच्छ्रः सौम्योऽयं उच्यते   । । ३.३२१  । ।	</p>
<td><p>		
	एषां त्रिरात्रं अभ्यासादेकैकस्य यथाक्रमम्  ।तुलापुरुष इत्येष ज्ञेयः पञ्चदशाहिकः   । । ३.३२२  । ।	</p>
<td><p>		
	तिथिवृद्ध्या चरेत्पिण्डान्शुक्ले शिख्यण्डसम्मितान्  ।एकैकं ह्रासयेत्कृष्ने पिण्डं चान्द्रायणं चरन्  । । ३.३२३  । ।	</p>
<td><p>		
	यथाकथंचित्पिण्डानां चत्वारिंशच्छतद्वयम्  ।मासेनैवोपभुञ्जीत चान्द्रायणं अथापरम्  । । ३.३२४  । ।	</p>
<td><p>		
	कुर्यात्त्रिषवणस्नायी कृच्छ्रं चान्द्रायणं तथा   ।पवित्राणि जपेत्पिण्डान्गायत्र्या चाभिमन्त्रयेत् । । ३.३२५  । ।	</p>
<td><p>		
	अनादिष्टेषु पापेषु शुद्धिश्चान्द्रायणेन च   ।धर्मार्थं यश्चरेदेतच्चन्द्रस्यैति सलोकताम्  । । ३.३२६  । ।	</p>
<td><p>		
	कृच्छ्रकृद्धर्मकामस्तु महतीं श्रियं आप्नुयात् ।यथा गुरुक्रतुफलं प्राप्नोति सुसमाहितः   । । ३.३२७  । ।	</p>
<td><p>		
	श्रुत्वैतानृषयो धर्मान्याज्ञवल्क्येन भाषितान्  ।इदं ऊचुर्महात्मानं योगीन्द्रं अमितौजसम्  । । ३.३२८  । ।	</p>
<td><p>		
	य इदं धारयिष्यन्ति धर्मशास्त्रं अतन्द्रिताः   ।इह लोके यशः प्राप्य ते यास्यन्ति त्रिविष्टपम्  । । ३.३२९  । ।	</p>
<td><p>		
	विद्यार्थी प्राप्नुयाद्विद्यां धनकामो धनं तथा   ।आयुष्कामस्तथैवायुः श्रीकामो महतीं श्रियम्  । । ३.३३०  । ।	</p>
<td><p>		
	श्लोकत्रयं अपि ह्यस्माद्यः श्राद्धे श्रावयिष्यति   ।पितॄणां तस्य तृप्तिः स्यादक्षय्या नात्र संशयः   । । ३.३३१  । ।	</p>
<td><p>		
	ब्राह्मणः पात्रतां याति क्षत्रियो विजयी भवेत् ।वैश्यश्च धान्यधनवानस्य शास्त्रस्य धारणात् । । ३.३३२  । ।	</p>
<td><p>		
	य इदं श्रावयेद्विद्वान्द्विजान्पर्वसु पर्वसु   ।अश्वमेधफलं तस्य तद्भवाननुमन्यताम्  । । ३.३३३  । ।	</p>
<td><p>		
	श्रुत्वैतद्याज्ञवक्ल्योऽपि प्रीतात्मा मुनिभाषितम्  ।एवं अस्त्विति होवाच नमस्कृत्य स्वयंभुवे   । । ३.३३४  । ।	</p>
</table>